Analýza rozostavanosti škôl a školských zariadení financovaných z prostriedkov štátneho rozpočtu

V nadväznosti na uznesenie vlády Slovenskej republiky č. 947 zo dňa 14. októbra 2003 bod D.7 k návrhu štátneho rozpočtu Slovenskej republiky na rok 2004, Ministerstvo školstva Slovenskej republiky (ďalej len „ministerstvo“) predkladá na rokovanie vlády Slovenskej republiky (ďalej len „vláda“) materiál Analýza rozostavanosti škôl a školských zariadení financovaných z prostriedkov štátneho rozpočtu v oblasti regionálneho školstva.)
Predkladaný materiál poskytuje informácie o rozostavaných školských stavbách a navrhuje postup pri ich financovaní v roku 2004 s ohľadom na pripravovanú fiškálnu decentralizáciu od 1. januára 2005.
1. Charakteristika súčasnej situácie
Realizácia školských stavieb je zaradená do dvoch foriem výstavby, a to:
•	školská účelová výstavba,
•	bývalá komplexná bytová výstavba.
Na úseku školskej účelovej výstavby sa sústreďuje pozornosť najmä na kvalitatívne zlepšenie súčasného fondu školských objektov a v menšej miere na získanie nových kapacít.
Pri realizácii stavieb v rámci bývalej komplexnej bytovej výstavby ide o výstavbu nových objektov rozostavaných v prevažnej miere v mestských sídliskových častiach ako občianska vybavenosť.
Pre školskú účelovú výstavbu zriaďovateľskú a investorskú činnosť vykonávajú:
•	obce pre základné školy a školské zariadenia
•	vyššie územné celky stredné školy; stredné odborné učilištia a odborné učilištia
•	krajské školské úrady pre špeciálne školstvo.
Pre stavby rozostavané v rámci bývalej komplexnej bytovej výstavby sú investormi príslušné obce.
V roku 2003 bolo na školskú účelovú výstavbu na základné školy a školské zariadenia realizovanú obcami pridelených 892 600 tis. Sk kapitálových výdavkov. Z týchto finančných prostriedkov bolo 200 000 tis. Sk preklasifikovaných do bežných výdavkov na oddĺženie v rámci dofinancovania energií základných škôl a školských zariadení, to znamená, že na realizáciu stavieb základných škôl a školských zariadení bol v roku 2003 rozpísaný objem 692 600 tis. Sk.
Na realizácii školských stavieb v pôsobnosti vyšších územných celkov (VÚC) a krajských úradov – v súčasnosti krajských školských úradov (KŠU) – sa v roku 2003 ministerstvo nepodieľalo, predmetnú realizáciu vykonávali príslušné VÚC a krajské úrady. Z uvedeného dôvodu neuvádzame výšku navrhnutých finančných prostriedkov pre stavby VÚC a krajských úradov v roku 2003.
Na stavby rozostavané v rámci bývalej komplexnej bytovej výstavby bolo v roku 2003 v štátnom rozpočte vyčlenených 167 400 tis. Sk a z výťažkov z lotérií a iných hier 70 000 tis. Sk, t.j. spolu 237 400 tis. Sk.
V školskej účelovej výstavbe realizovanej obcami bol v roku 2003 rozpísaný objem 692 200 tis. Sk na 495 stavieb, z ktorých 354 bolo aj dokončených a 141 stavieb zostalo rozostavaných. Na dokončenie týchto rozostavaných základných škôl a školských zariadení je potrebných 1 239 587 tis. Sk.
Medzi rozostavanými stavbami v pôsobností obcí, ktoré prechádzajú na dokončenie do roku 2004, sú aj stavby s novými rozpočtovými nákladmi. Je to najmä z dôvodu, že návrh rozdelenia finančných prostriedkov bol realizovaný na základe požiadaviek obcí, ktoré uvádzajú obstarávaciu cenu odhadom a pri výberovom konaní na zriaďovateľa stavby v niektorých prípadoch boli ponuky vyššie, ako ich odhad a dodatočné pridelenie finančných prostriedkov v roku 2003 sa neuskutočnilo, nakoľko finančné prostriedky boli rozpísané bez rezervy.
V pôsobnosti vyšších územných celkov eviduje ministerstvo k 31. 12. 2003 107 rozostavaných stavieb s finančným objemom na ich dokončenie vo výške 969 152 tis. Sk.
V pôsobnosti krajských školských úradov eviduje ministerstvo k 31. 12. 2003 28 rozostavaných stavieb, na ktorých dokončenie sú potrebné finančné prostriedky v objeme 401 963 tis. Sk.
Súhrnné údaje o rozostavaných stavbách v pôsobnosti obcí, VÚC a KŠÚ sú v tabuľke č. 1.
V rámci bývalej komplexnej bytovej výstavby boli v roku 2003 rozpísané finančné prostriedky pre 29 zo 42 rozostavaných stavieb. V roku 2003 sa v tejto forme výstavby dokončilo 7 stavieb, čo znamená, že rozostavaných stavieb po 31. 12. 2003 je 35 stavieb s finančným objemom potrebným na dokončenie 1 711 124 tis. Sk (pozri tabuľku č. 2).
Objem finančných prostriedkov potrebných na ukončenie rozostavaných školských stavieb v pôsobnosti obcí, VÚC a KŠÚ a v rámci bývalej komplexnej bytovej výstavby predstavuje spolu 4 321 826 tis. Sk.
2. Návrh ďalšieho postupu pri financovaní rozostavaných stavieb v roku 2004
Vzhľadom na pripravovanú fiškálnu decentralizáciu bude od 1. januára 2005 financovanie rozostavaných stavieb s výnimkou stavieb v pôsobnosti KŠÚ v kompetencii obcí a VÚC. Z uvedeného dôvodu sa v predkladanom materiáli sústreďujeme na financovanie rozostavaných stavieb v roku 2004.
Stavby v rámci bývalej komplexnej bytovej výstavby sa budú v roku 2004 financovať na základe kritérií schválených uznesením vlády SR č. 149 z 26. februára 2003. Celkovo sa bude financovať 24 stavieb, z ktorých 5 sa ukončí. Navyše, ministerstvo na základe zhodnotenia stupňa rozostavanosti a potreby  rozostavaného objektu pokladá za potrebné zastaviť financovanie 11 stavieb s celkovým objemom finančných prostriedkov na dokončenie 809 100 tis. Sk. 
Pokiaľ ide o školskú účelovú výstavbu, na základe v úvode citovaného uznesenia vlády sa ministerstvo prostredníctvom KŠÚ obrátilo na jednotlivých zriaďovateľov s požiadavkou na odôvodnenie pokračovania jednotlivých rozostavaných stavieb resp. s požiadavkou navrhnúť ich zastavenie. Zastaviť resp. znížiť rozpočtový náklad sa navrhuje u šiestich stavieb s úsporou 272 359 tis. Sk.
Zohľadniac pripravovanú fiškálnu decentralizáciu ministerstvo navrhuje v školskej účelovej výstavby zvoliť postup vedúci k dokončeniu čo najväčšieho počtu rozostavaných stavieb v roku 2004. Pri výbere stavieb na dokončenie navrhuje ministerstvo zohľadniť jednak potrebný objem finančných prostriedkov, ako aj stupeň rozostavanosti.
Konkrétne sa navrhuje poskytnúť v roku 2004 finančné prostriedky prioritne
a)	na stavby, u ktorých bolo k 31. 12. 2003 prestavaných aspoň 75% z celkového investičného nákladu,
b)	na stavby, na dokončenie ktorých je potrebných najviac 6 miliónov Sk.
Vzhľadom na objem 680 000 tis. Sk vyčlenený v roku 2004 na financovanie účelovej školskej výstavby bude možné takýmto spôsobom ukončiť v tomto roku viac ako 60 % rozostavaných stavieb. 
V prípade, že sa realizácia fiškálnej decentralizácie oddiali ministerstvo navrhuje obdobným spôsobom postupovať pri financovaní rozostavaných stavieb aj v roku 2005.